b'\n_START_ARTICLE_\nAreiopagi\n_START_SECTION_\nMaantiede\n_START_PARAGRAPH_\nAreiopagin kukkula sijaitsee antiikin aikaisen Ateenan alueen keskell\xc3\xa4 Akropolis-kukkulan ja Agoran v\xc3\xa4lisell\xc3\xa4 alueella, Agorasta etel\xc3\xa4\xc3\xa4n ja Akropoliista luoteeseen. Areiopagin l\xc3\xa4nsipuolella on Pnyksin kukkula. Kukkulan korkeus on noin 115 metri\xc3\xa4. Areiopagi on marmorikive\xc3\xa4 ja nykyisin l\xc3\xa4hes paljas. Kukkulan pohjoisrinne on jyrkk\xc3\xa4, ja p\xc3\xa4\xc3\xa4sy yl\xc3\xb6s on etel\xc3\xa4sivulta kallioon kaiverrettuja portaita pitkin. Paikalta on hyv\xc3\xa4 n\xc3\xa4k\xc3\xb6ala Akropoliille ja Agoralle.\n_START_SECTION_\nMytologia ja historia\n_START_PARAGRAPH_\nKreikkalaisen mytologian mukaan kukkula sai nimens\xc3\xa4 siit\xc3\xa4, ett\xc3\xa4 Ares tuomittiin paikalla t\xc3\xa4m\xc3\xa4n surmattua Poseidonin pojan Halirrothioksen. Toisen selityksen mukaan nimi oli per\xc3\xa4isin siit\xc3\xa4, ett\xc3\xa4 amatsonit uhrasivat paikalla Areelle. Aiskhyloksen Eumenideissa Areiopagi oli paikka, johon Orestes joutui tuomittavaksi surmattuaan \xc3\xa4itins\xc3\xa4 Klytaimnestran, joka oli murhannut h\xc3\xa4nen is\xc3\xa4ns\xc3\xa4 Agamemnonin._NEWLINE_Areiopagin kukkulalla tai sen ymp\xc3\xa4rist\xc3\xb6ss\xc3\xa4 oli asutusta viimeist\xc3\xa4\xc3\xa4n geometrisella kaudella 800-luvulla eaa., jolta ajalta kukkulan rinteest\xc3\xa4 on l\xc3\xb6ytynyt hautoja. Antiikin aikana kukkulan pohjoisrinteess\xc3\xa4 olevassa luolassa oli Erinysten eli kostottarien pyh\xc3\xa4kk\xc3\xb6. Kukkulalla oli my\xc3\xb6s Boreaksen ja amatsonien kultit, mutta niiden sijaintipaikkaa ei tiedet\xc3\xa4. Areiopagin neuvoston tiedet\xc3\xa4\xc3\xa4n kokoontuneen paikalla viimeist\xc3\xa4\xc3\xa4n 600-luvulla eaa.\n_START_SECTION_\nRakennukset ja l\xc3\xb6yd\xc3\xb6kset\n_START_PARAGRAPH_\nAreiopagilla ei ole s\xc3\xa4ilynyt merkitt\xc3\xa4vi\xc3\xa4 rakennelmia. Kukkulalla on suorakulmaiseksi hakattuja kivi\xc3\xa4, jotka ovat toimineet mahdollisesti joko alttareina tai syytettyjen ja syytt\xc3\xa4jien istuimina oikeudenk\xc3\xa4ynnin aikana. Areiopagilta tehdyt esinel\xc3\xb6yd\xc3\xb6t ovat Antiikin Agoran museossa. Niihin lukeutuu muun muassa haudoista l\xc3\xb6ydettyj\xc3\xa4 geometrisen kauden koruja._NEWLINE_Areiopagin l\xc3\xa4heisyydess\xc3\xa4 sijaitsi lukuisia pyh\xc3\xa4k\xc3\xb6it\xc3\xa4 ja muita rakennuksia. N\xc3\xa4ihin lukeutuu muun muassa Amyneion-niminen pyh\xc3\xa4kk\xc3\xb6 kukkulan etel\xc3\xa4rinteess\xc3\xa4.'